รัฐบาลไทย-ข่าวทำเนียบรัฐบาล-"พิพัฒน์" รมว.แรงงาน ห่วงใย มอบเลขาฯ อารี รุดเยี่ยมแรงงานที่กลับจากอิสราเอล แนะแผนการทำงาน ด้านหนุ่มชาวอุดรฯ ซึ้งใจได้เงินเยียวยารวดเร็ว
วันจันทร์ที่ 13 พฤศจิกายน 2566
13/11/2566
"พิพัฒน์" รมว.แรงงาน ห่วงใย มอบเลขาฯ อารี รุดเยี่ยมแรงงานที่กลับจากอิสราเอล แนะแผนการทํางาน ด้านหนุ่มชาวอุดรฯ ซึ้งใจได้เงินเยียวยารวดเร็ว
"พิพัฒน์" รมว.แรงงาน ห่วงใย มอบเลขาฯ อารี รุดเยี่ยมแรงงานที่กลับจากอิสราเอล แนะแผนการทํางาน ด้านหนุ่มชาวอุดรฯ ซึ้งใจได้เงินเยียวยารวดเร็ว
วันที่ 13 พฤศจิกายน 2566นายพิพัฒน์ รัชกิจประการ รัฐมนตรีว่าการกระทรวงแรงงานมอบหมายให้นายอารี ไกรนรา เลขานุการรัฐมนตรีว่าการกระทรวงแรงงานพร้อมด้วยนายสมาสภ์ ปัทมะสุคนธ์ ผู้ตรวจราชการกระทรวงแรงงานและคณะ ลงพื้นที่เยี่ยมให้กําลังใจครอบครัวแรงงานไทยที่เสียชีวิตจากสถานการณ์ความไม่สงบในประเทศอิสราเอล และติดตามความคืบหน้าการดําเนินการให้ความช่วยเหลือเยียวยาเกี่ยวกับสิทธิประโยชน์ด้านแรงงาน โดยมี หัวหน้าส่วนราชการหน่วยงานสังกัดกระทรวงแรงงานจังหวัดอุดรธานี ร่วมต้อนรับ ณ บ้านของนายเกียรติศักดิ์ พาที แรงงานชาวจังหวัดอุดรธานีที่เสียชีวิตในอิสราเอล ตั้งอยู่เลขที่ 63 หมู่ 13 ต.บ้านแดง อ.พิบูลย์รักษ์ จ.อุดรธานี จากนั้นเลขารัฐมนตรีว่าการกระทรวงแรงงาน และคณะ ได้เดินทางไปพบปะกับผู้ประกันตนมาตรา 40 ณ ธนาคารเพื่อการเกษตรและสหกรณ์การเกษตร ต.บ้านแดง อ.พิบูลย์รักษ์ จ.อุดรธานี
ต่อมาในช่วงบ่ายนายอารี ไกรนรา เลขานุการรัฐมนตรีว่าการกระทรวงแรงงานและคณะ ได้มอบเงินสงเคราะห์เนื่องจากภัยสงคราม จากกองทุนเพื่อช่วยเหลือคนหางานไปทํางานต่างประเทศให้กับแรงงานไทยชาวจังหวัดอุดรธานีที่ต้องเดินทางกลับประเทศไทย จํานวน 6 รายๆ ละ 15,000 บาท เป็นเงินรวม 90,000 บาท และลงพื้นที่ไปยังสํานักสงฆ์ป่าช้าบ้านหนองปิงน้อย ต.หนองไผ่ อ.หนองหาน จ.อุดรธานี เพื่อเป็นประธานในพิธีฌาปนกิจศพ นายไกรสร อรัญถิตย์ แรงงานไทยที่เสียชีวิตจากสถานการณ์ความไม่สงบในอิสราเอล พร้อมมอบเงินสงเคราะห์กรณีเสียชีวิตเนื่องจากภัยสงครามจากกองทุนเพื่อช่วยเหลือคนหางานไปทํางานต่างประเทศให้กับทายาทของนายไกรสร จํานวน 40,000 บาท
ก่อนเดินทางกลับนายอารี ไกรนรา เลขานุการรัฐมนตรีว่าการกระทรวงแรงงานและคณะ ยังได้เดินทางไปเยี่ยมและให้กําลังใจครอบครัวแรงงานไทยที่เสียชีวิตจากสถานการณ์ความไม่สงบในอิสราเอล และติดตามความคืบหน้าการดําเนินการให้ความช่วยเหลือเยียวยาเกี่ยวกับสิทธิประโยชน์ด้านแรงงาน จํานวน 2 ราย ได้แก่ นายอนุชา โสภากุล แรงงานไทยที่เสียชีวิต ที่บ้านเลขที่ 5 หมู่ 10 ต.เชียงแหว อ.กุมภวาปี และนายจักรพงษ์ จันทรเสนา แรงงานไทยที่เสียชีวิต ที่บ้านเลขที่ 93 หมู่ 5 ต.เชียงแหว อ.กุมภวาปี จ.อุดรธานี
นายอารีกล่าวว่าท่านพิพัฒน์ รัชกิจประการ รัฐมนตรีว่าการกระทรวงแรงงานห่วงใยครอบครัวแรงงานไทยที่เสียชีวิตจากสถานการณ์ความไม่สงบในอิสราเอล ซึ่งท่านได้ติดตามสถานการณ์อย่างใกล้ชิด โดยเฉพาะการจ่ายเงินสิทธิประโยชน์เพื่อให้แรงงานไทยที่กลับมาและทายาทผู้เสียชีวิตได้รับเงินโดยเร็วที่สุด ในวันนี้จึงได้มอบหมายให้ผมลงพื้นที่มาพบปะกับแรงงานและครอบครัวด้วยตนเอง สําหรับความคืบหน้าการให้ความช่วยเหลือแรงงานไทยที่ได้รับผลกระทบจากสถานการณ์ความไม่สงบในอิสราเอลจากกองทุนเพื่อช่วยเหลือคนหางานไปทํางานต่างประเทศของจังหวัดอุดรธานี พบว่า มีแรงงานไทยที่เดินทางไปทํางานในอิสราเอล 4,042 คน เดินทางกลับไทย 1,037 ราย เสียชีวิต 9 ราย ในส่วนของการให้ความช่วยเหลือจากสํานักงานประกันสังคมจังหวัดอุดรธานี ผู้เสียชีวิตเหล่านี้ เคยทํางานในบริษัทในประเทศไทยและสมัครเป็นผู้ประกันตนมาก่อน จากนั้นได้เดินทางไปทํางานในประเทศอิสราเอล และเมื่อมาเสียชีวิตจากเหตุการณ์ดังกล่าวจึงเกิดสิทธิประโยชน์จากกองทุนประกันสังคมขึ้น โดยได้จ่ายเงินสิทธิประโยชน์กรณีเสียชีวิตให้กับทายาทแรงงาน จํานวน 7 รายที่เป็นผู้ประกันตน เป็นเงินรวม 160,749.83 บาท และอยู่ระหว่างดําเนินการจ่ายสิทธิประโยชน์อีก 1 ราย
ด้านนายนเรศ ศรีอุดมหนึ่งในแรงงานไทยชาวจังหวัดอุดรธานีที่ไปทํางานในอิสราเอลและเดินทางกลับมาภูมิลําเนาเนื่องจากได้รับผลกระทบจากภัยสงคราม กล่าวว่า ตนขอขอบคุณนายพิพัฒน์ รัชกิจประการ รัฐมนตรีว่าการกระทรวงแรงงานที่ได้มอบหมายให้นายอารี ไกรนรา เลขานุการรัฐมนตรีว่าการกระทรวงแรงงานลงพื้นที่มาเยี่ยมให้กําลังใจแรงงานที่ได้รับผลกระทบจากภัยสงครามและให้ความช่วยเหลือในการจัดหาเที่ยวบินกลับประเทศไทย ตลอดจนช่วยเร่งรัดติดตามสิทธิประโยชน์ต่างๆ ให้ได้เงินเยียวยาโดยเร็วขึ้น ตนยังขอบคุณหน่วยงานภาครัฐทุกภาคส่วนทั้งในอิสราเอลและในประเทศไทยที่ได้ให้การช่วยเหลือตลอดมา
สําหรับความคืบหน้าการยื่นคําร้องขอรับสิทธิประโยชน์กองทุนเพื่อช่วยเหลือคนหางานไปทํางานในต่างประเทศ จากข้อมูลของกรมการจัดหางานเมื่อวันที่ 12 พ.ย.66 พบว่า ขณะนี้มีแรงงานยื่นคําร้องทั้งหมด 7,275 คน ยื่นที่กระทรวงแรงงานส่วนกลาง 112 คน ที่สํานักงานจัดหางานจังหวัด และสํานักงานจัดหางานกรุงเทพมหานคร พื้นที่ 1-10 จํานวน 7,163 คน วินิจฉัยสั่งจ่ายไปแล้ว 3,355 คน เป็นกรณีเสียชีวิต รายละ 40,000 บาท จํานวน 19 คน กรณีบาดเจ็บ รายละ 30,000 บาท จํานวน 3 คน และกรณีผลกระทบจากภัยสงคราม รายละ 15,000 บาท จํานวน 3,333 คน รวมเป็นเงินทั้งสิ้น 50,845,000 บาท ส่วนการยื่นคําร้องขอค่าเดินทางกลับจากประเทศอิสราเอลถึงประเทศไทย ขณะนี้มีแรงงานไทยที่กลับจากอิสราเอลได้ยื่นคําขอ จํานวน 3,066 ราย เอกสารคําขอจัดส่งกรมการกงสุลไปแล้ว 1,360 ราย โดยแรงงานไทยที่กลับมาจากอิสราเอลสามารถยื่นคําขอค่าเดินทางกลับจากประเทศอิสราเอลถึงประเทศไทยได้ที่ศูนย์ช่วยเหลือแรงงานและติดตามสถานการณ์ความไม่สงบในอิสราเอล ที่กระทรวงแรงงาน ถนนมิตรไมตรี เขตดินแดง กรุงเทพฯ และสํานักงานแรงงานจังหวัดทุกจังหวัดทั่วประเทศ โดยสามารถติดตามการยื่นคําขอได้ที่ Hotline call center กรมการกงสุล โทร.0 2572 8442
+++++++++++++++++++
กองเผยแพร่และประชาสัมพันธ์